ເກົາຫລີເໜືອຂູ່ ຈະຍິງ ປືນໃຫຍ່ ໂຈມຕີເກົາຫລີໃຕ້
ເກົາຫລີເໜືອຂົ່ມຂູ່ທີ່ຈະທໍາການເຄື່ອນໄຫວ ທາງທະຫານ ຖ້າເກົາຫລີໃຕ້ສືບຕໍ່ສົ່ງໃບປິວ ໂຄສະນາຊວນເຊື່ອ ເຂົ້າໄປຍັງເກົາຫລີເໜືອ.
ເກົາຫລີເໜືອຂົ່ມຂູ່ໃນວັນອາທິດມື້ນີ້ ທີ່ຈະຍິງປືນໃຫຍ່ໃສ່ ເກົາຫລີໃຕ້ ຖ້າຫາກເກົາ ຫລີໃຕ້ສືບຕໍ່ປ່ອຍໃຫ້ພວກນັກ ເຄື່ອນໄຫວຖິ້ມໃບປິວໂຄສະນາຊວນເຊື່ອເຂົ້າໄປໃນເກົາ ຫລີເໜືອ ທີ່ນິຍົມລັດທິ Stalin ນັ້ນ ສູນກາງຂ່າວເກົາ ຫລີ ຫລື KCNA ຊຶ່ງເປັນອົງການຂ່າວທາງການຂອງ ເກົາຫລີເໜືອກ່າວວ່າ ໄດ້ມີການສົ່ງຄໍາເຕືອນດັ່ງກ່າວໄປ ໃຫ້ທາງກອງທັບຂອງເກົາຫລີໃຕ້ໃນເຊົ້າວັນອາທິດມື້ນີ້ ການຂົ່ມຂູ່ທີ່ວ່ານີ້ມີຂຶ້ນໃນເວລາບໍ່ເທົ່າໃດມື້ ຫລັງຈາກມີລາຍງານອອກມາວ່າ ລັດຖະບານເກົາຫລີໃຕ້ໄດ້ເອົາໃບປິວ ໄປສັບປົນໃສ່ນໍາຫີບຫໍ່ສະບຽງຊ່ອຍເຫລືອບັນເທົາທຸກດ້ານມະນຸດສະທໍາ ທີ່ພວກນັກເຄື່ອນໄຫວເອກະຊົນ ມັດຕິດລູກໂປ່ງ helium ແລ້ວປ່ອຍໃຫ້ລອຍຂ້າມຊາຍແດນເຂົ້າໄປໃນເກົາຫລີເໜືອນັ້ນ ອົງການຂ່າວ KCNA ຍັງກ່າວຫາລັດຖະບານກຸງໂຊນວ່າ ທໍາສົງຄາມຈິດຕະວິທະຍາໃຫ້ເກີດຂຶ້ນພ້ອມໆກັນກັບການຊ້ອມລົບປະຈໍາປີລະຫວ່າງສະຫະ ລັດແລະເກົາຫລີໃຕ້ ຊຶ່ງຈະເລີ້ມຂຶ້ນໃນວັນຈັນມື້ອື່ນນີ້ ແລະຈະດໍາເນີນໄປເປັນເວລາ 11 ມື້ ກຸງພຽງຢ້າງໄດ້ກ່າວມາເປັນປະຈໍາວ່າ ການຊ້ອມລົບປະຈໍາປີລະຫວ່າງສອງປະເທດນີ້ ເປັນການເຝິກຊ້ອມເພື່ອທໍາການຮຸກຮານເກົາຫລີເໜືອ ທາງກຸງວໍຊິງຕັນແລະກຸງໂຊລກ່າວວ່າ ພວກຕົນບໍ່ມີເຈດຕະນາທີ່ຈະທໍາການຮຸກຮານເກົາຫລີເໜືອ